Foto. FaH

"UKLANJANJEM podataka iz imovinskih kartica dužnosnika imovinska kartica gubi svoju moć u preventivnoj borbi protiv korupcije i ovu odluku ocjenjujemo kao veliki korak unatrag", rekla je predsjednica Povjerenstva Dalija Orešković na konferenciji za novinare na kojoj su otkriveni razlozi privremenog ukidanja javne objave podataka iz izvješća o imovinskom stanju dužnosnika.

Imovnske kartice bit će nekada i vraćene, ali prvo ih se treba "pročistiti"



Naime, Povjerenstvo za odlučivanje o sukobu interesa uklonit će imovinske kartice državnih dužnosnika sa svojih stranica nakon odluke Agencije za zaštitu osobnih podataka da se time krši zakon o osobnim podacima.

Agencija smatra da u karticama dužnosnika ne bi trebalo stajati bračno stanje, broj djece, neto iznos plaće kod prethodnog poslodavca i banka kod koje je podignut kredit i rok otplate kredita.



Imovinske kartice će se vratiti tek kada se "pročiste", a kada će to biti, nitko ne zna. Svaka kartica pojedinačno će se provjeravati. Moguće da u izbornu godinu ulazimo bez podataka o imovinskim karticama, odnosno koliko se koji političar obogatio u svom mandatu. Orešković je dodala kako će poštovati odluku Agencije, ali će se boriti svim sredstvima te najavljuje upravnu tužbu.

Agencija: Privatne podatke ne objavljuje niti jedna zemlja EU



Iz Agencije za zaštitu osobnih podataka poručuju da su svjesni osjetljivosti ove teme, ali dodaju kako i dužnosnici imaju pravo na zaštitu podataka koji se odnose isključivo na njihovu privatnost, "a koji su javnom objavom postali dostupni ne samo hrvatskoj javnosti, već putem internetskih tražilica i globalno svjetskoj javnosti".



Podaci koji se odnose na bračno stanje, broj djece ili činjenicu da nemaju djecu, neto plaće na prijašnjem poslu i kredite sklopljene prije stupanja na dužnost, tvrde iz Agencije, predstavljaju "podatke iz privatne sfere življenja te upravo iz tih razloga grubo zadiru u privatnost svakog pojedinca pa tako i dužnosnika".



Objavom navedenih podataka, tvrdi Agencija, prekršen je Zakon o zaštiti osobnih podataka "osobito na način kako je to učinilo Povjerenstvo na svojim internetskim stranicama i bez poduzimanja odgovarajućih tehničkih mjera zaštite koje bi onemogućile dostupnost takvih podataka globalno svjetskoj javnosti putem internetskih tražilica".



Agencija također tvrdi da Povjerenstvo nije imalo ujednačene kriterije za sve dužnosnike: u nekim imovinskim karticama postoje podaci o bračnom statusu, broju djece i neto plaći na prijašnjem poslu, dok su u drugim slučajevima sporna polja ostala nepopunjena. Iz Agencije u svom priopćenju napominju da podržavaju transparentnost, te da ne smatraju protuzakonitim samo prikupljanje takvih podataka od strane Povjerenstva, već objavu osobnih podataka na internetu.



"Na sve ove nepravilnosti Agencija je reagirala u svojem Rješenju koje je dostavila Povjerenstvu. Iz citiranog Rješenja razvidno je da Agencija nije naredila uklanjanje imovinskih kartica dužnosnika, već uklanjanje određenih podataka koji su objavljeni putem spornog obrasca, jer je itekako svjesna s jedne strane važnosti prava na pristup informaciji u svrhu transparentnosti rada i učinkovite borbe protiv korupcije, a s druge strane važnosti sprječavanja sukoba između privatnog i javnog interesa u obnašanju javne dužnosti, zbog čega svakako trebaju biti obznanjeni podaci vezani uz dužnost/službu koju dužnosnik obnaša", poručuju iz Agencije, te dodaju da niti jedna zemlja EU ne objavljuje podatke iz sfere privatnog života dužnosnika.

Pravi cilj je sakriti podatke od građana koji postavljaju pitanja

"Statistički podaci o posjećenosti i pregledu internetskih stranica povjerenstva pokazuju da interes građana sve više raste. Uklanjanjem ovih podataka imovinska kartica gubi svoju moć i snagu u borbi protiv korupcije", ustvrdila je.



Ti podaci, upozorila je Orešković, nužni su da se uoče pojedine nelogičnosti ili nesrazmjeri između zakonitih prihoda dužnosnika od onih stečenih za vrijeme trajanja mandata ili okolnosti iz kojih proizlazi mogući sukob interesa. Istaknuvši da su se uklanjanjem ovih podataka od građana sakrili upravo oni podaci koji im daju povoda da postavljaju očita i opravdana pitanja, Povjerenstvo je odluku ocijenilo kao veliki korak unatrag.



Agencija za zaštitu je utvrdila da prilikom objave određenih osobnih podataka dužnosnika na internetskim stranicama, Povjerenstvo nije poduzelo odgovarajuće tehničke mjere zaštite te da su zbog takvog propusta Povjerenstva osobni podaci dužnosnika "postali dostupni globalno svjetskoj javnosti".



Tekst se nastavlja ispod oglasa

"Postupak bi mogao potrajati"



Slijedom toga Povjerenstvu se zabranjuje javna objava određenih osobnih podataka dužnosnika na internetskim stranicama kao i omogućavanje da ti podaci budu dostupni putem internetskih tražilica, a ujedno mu se nalaže brisanje određenih osobnih podataka s internetskih stranica kao i poduzimanje odgovarajućih tehničkih mjera zaštite kako bi se spriječilo pregledavanje podataka putem internetskih tražilica.



Iako Agencija nalaže uklanjanje javne objave samo određenih podataka, zbog tehničkih razloga, imovinske kartice uklonit će se s javne objave u cijelosti.



"Zahtjevu Agencije nije moguće udovoljiti bez provjere svakog pojedinačnog izvješća i pojedinačnog brisanja svakog spornog podatka. S obzirom na broj dužnosnika i na činjenicu da svaki dužnosnik ima između jedne do pet imovinskih kartica, postupak bi mogao potrajati", naglasila je Orešković.



Prije četiri godine ništa nije bilo sporno



Podaci čiju javnu objavu Agencija sada zabranjuje, u javnosti su se objavljivali i na temelju prethodno važećeg obrasca koji se popunjavao i podnosio u pisanom obliku. Kada je prethodni saziv Povjerenstva propisivao taj pisani obrazac, obratio se Agenciji za zaštitu osobnih podataka kako bi se provjerilo da li objava određenih podataka predstavlja povredu ili je sukladna Zakonu o zaštiti osobnih podataka.



"Tada, 2011. godine, Agencija je odgovorila Povjerenstvu da im javna objava podataka o neto iznosu plaće dužnosnika iz prethodnog zaposlenja kao i podaci o banci, nije bila sporna", navela je Orešković, dodavši da se do ovog saziva nije vršila sustavna provjera podataka o imovinskom stanju.



Istaknula je da je iskustvo ovog saziva Povjerenstva u provjeri imovinskih kartica pokazalo da je veliki broj kartica nepravilno popunjen. Kako bi se dužnosnike onemogućilo da u pisanom obrascu ne navedu podatke koje obrazac od njih traži, ovo Povjerenstvo je razvilo obrazac koji se podnosi u elektroničkom obliku u kojem informatički program ne dopušta da dužnosnik ne navede podatke o banci ili drugom vjerovniku.



Problem je 15 tisuća kartica



"Taj novi obrazac stupio je 15. siječnja i to je trenutak u kojem objava podataka postaje problem", naglasila je predsjednica Povjerenstva.



Upitana zašto misli da je Agencija baš sada donijela odluku o brisanju tih podataka, Orešković je odgovorila da smatra da se radi o različitim tumačenjima unutar jednog državnog tijela. Nije željela komentirati radi li se u pozadini te odluke politička spletka budući da je ova godina izborna godina.



Zakonom o sprečavanju sukoba interesa predviđeno je da se upravni spor mora riješiti u roku od 60 dana, ali odluka Upravnog suda, predviđa Povjerenstvo, uslijedit će puno kasnije nego što će to tijelo biti u mogućnosti objaviti pročišćene imovinske kartice.



Problem su, naveli su, imovinske kartice u pisanom formatu, njih oko 15.000 koje treba provjeriti. Kad pročiste kartice, najavila je Orešković, bit će dostupne u registru, no u njima neće biti podaci koje je Agencija zabranila.



Reiner: Sve je to zbog izbora



Iz HDZ-a su u ponedjeljak osudili uklanjanje imovinskih kartica svih dužnosnika sa službenih stranica Povjerenstva za odlučivanje o sukobu interesa i takav potez povezali sa nadolazećim parlamentarnim izborima.



"Nije dobro na takav način ograničavati i sužavati rad Povjerenstva za odlučivanje o sukobu interesa", rekao je novinarima akademik Željko Reiner, HDZ-ov potpredsjednik Hrvatskog sabora.



"Očito su vladajući, nakon što praktički svakog tjedna izbije neka afera u vezi sa zlouporabom položaja u vezi sa sukobom interesa njihovih, pa i vodećih članova, odlučili na taj način suziti rad Povjerenstva", kazao je Reiner.



Zanimljivo je, dodao je, da se to događa baš pred parlamentarne izbore. "Takva se odluka nije donijela niti prije godinu dana, niti prije dvije, tri godine, nego eto baš sada koji mjesec pred izbore. Ostavljam svima da se upitaju zašto je to baš sada", poručio je Reiner.

Bauk: To je neprihvatljivo

Nezadovoljstvo zbog uklanjanja imovinskih kartica je putem objave na Facebooku iznio i ministar uprave Arsen Bauk.



"Potpuno je neprihvatljivo uklanjanje imovinskih kartica dužnosnika s web stranice Povjerenstva za odlučivanje o sukobu interesa. U konkretnom slučaju radi se o sukobu nadležnosti neovisnih tijela koje odgovaraju Hrvatskom saboru i to je mjesto na kojem se taj sukob treba riješiti," napisao je Bauk.